**Պ Ա Յ Մ Ա Ն Ա Գ Ի Ր**

**ՍԵՓԱԿԱՆՈւԹՅԱՆ ՕՏԱՐՄԱՆ ԳՈՐԾԸՆԹԱՑԻ ՄԱՍԻՆ**

|  |  |
| --- | --- |
| ք. Երևան | \_\_\_\_\_\_\_\_\_\_\_\_ երկու հազար քսանչորս թվականի |
|  |  |

**Հայաստանի Հանրապետությունը**, ի դեմս Հայաստանի Հանրապետության Էկոնոմիկայի նախարարության, որի անունից հանդես է գալիս նախարար Վահան Քերոբյանը (այսուհետ՝ Լիազոր մարմին), ով գործում է նախարարության կանոնադրության և ՀՀ Կառավարության 2023 թվականի սեպտեմբերի 7-ի N 1529-Ա որոշման հիման վրա, մի կողմից,

և

**«Համաշխարհային առևտրի կենտրոն Երևան» փակ բաժնետիրական ընկերությունը** (ՀՎՀՀ՝ [●], գրանցված [●].[●].2024թ., գրանցման համարը՝ [●], գտնվելու վայր՝ Հայաստանի Հանրապետություն, 0002, ք. Երևան, Բաղրամյան պողոտա 2-րդ փակուղի 8 շենք, 41 ոչ բնակելի տարածք), ի դեմս գլխավոր տնօրեն [●]**-ի**, ի դեմս գլխավոր տնօրեն ------------------, ով գործում է Ձեռքբերողի կանոնադրության հիման վրա (այսուհետ՝ Ձեռքբերող), մյուս կողմից (այսուհետ՝ առանձին՝ Կողմ, համատեղ՝ Կողմեր), հիմք ընդունելով «Հանրության գերակա շահերի ապահովման նպատակով սեփականության օտարման մասին» Հայաստանի Հանրապետության օրենքի (այսուհետ՝ Օրենք) 7-րդ հոդվածի 3-րդ մասը, կնքեցին սեփականության օտարման գործընթացի մասին սույն պայմանագիրը, հետևյալի մասին․

1. **ՍԱՀՄԱՆՈւՄՆԵՐ**

**Արձանագրություն**՝ Օրենքի 7-րդ հոդվածով և Հայաստանի Հանրապետության կառավարության 2007 թվականի հունվարի 25-ի N 108-Ն որոշմամբ սահմանված՝ օտարվող սեփականության նկարագրության արձանագրություն (սեփականության օբյեկտների նկարագրության արձանագրության օրինակելի ձև):

**Գույքային իրավունք ունեցող**՝ Պայմանագրի կողմ չհանդիսացող երրորդ անձ, որը Պայմանագրի ուժի մեջ մտնելու պահին Տարածքում գտնվող հողամասի կամ հողամասի վրա գտնվող անշարժ գույքի նկատմամբ ունի օրենքով սահմանված կարգով գրանցված ցանկացած գույքային իրավունք:

**Լիազոր մարմին՝** (նախատեսված օտարման գործառույթների իրականացումը համակարգող)` Հայաստանի Հանրապետության Էկոնոմիկայի նախարարություն:

**Կարգավիճակը չճշտված շինություն**՝ Տարածքում առկա ինքնակամ շենք կամ շինություն, որում բնակվում են առանձին ընտանիքներ, որոնք ունեն էլեկտրոէներգիայի և ջրի մատակարարման առանձին հաշվիչներ:

**Որոշում**՝ Պայմանագրի ստորագրումից հետո ընդունվող ՀՀ կառավարության որոշում, որով Տարածքում Քաղաքաշինական ծրագրի իրականացումը համարվում է հանրության գերակա շահ, և որով սահմանված հիմնական պայմանները (ներառյալ, բայց չսահմանափակված` Քաղաքաշինական ծրագիրը, սեփականության օտարման գործընթացը սկսելու վերջնաժամկետը) համապատասխանում են Պայմանագրով նախատեսվածներին:

**Պայմանագիր**՝ սույն պայմանագիրն իր բոլոր հավելվածներով, փոփոխություններով և լրացումներով:

**Սեփականատեր**՝ Պայմանագրի կողմ չհանդիսացող երրորդ անձ, որը Պայմանագրի ուժի մեջ մտնելու պահին Տարածքում գտնվող հողամասի կամ հողամասի վրա գտնվող անշարժ գույքի նկատմամբ ունի օրենքով սահմանված կարգով գրանցված սեփականության իրավունք կամ չունի օրենքով սահմանված կարգով գրանցված սեփականության իրավունք, սակայն ունի «Գույքի նկատմամբ իրավունքների պետական գրանցման մասին» ՀՀ օրենքով սահմանված իրավունքի ձեռքբերումը հաuտատող փաստաթղթեր:

**Սեփականություն**` Սեփականատիրոջը սեփականության իրավունքով պատկանող հողամաս կամ հողամասի վրա գտնվող անշարժ գույք, որը ենթակա է օտարման Քաղաքաշինական ծրագրի իրականացման համար:

**Տարածք**՝ տարածք, որի նկատմամբ Որոշմամբ ճանաչվել է բացառիկ՝ գերակա հանրային շահ:

**Քաղաքաշինական ծրագիր**՝ Հայաստանի Հանրապետության կառավարության 2023 թվականի սեպտեմբերի 7-ի N 1529-Ա որոշմամբ հավանություն ստացած՝ Համաշխարհային առևտրի կենտրոն (World Trade Center (WTC)) կառուցելու քաղաքաշինական կառուցապատման ծրագիր։

Քաղաքաշինական ծրագրի վերջնաժամկետ է սահմանվում 202--- թվականի --------------ը:

1. **ՊԱՅՄԱՆԱԳՐԻ ԱՌԱՐԿԱՆ**
   1. Ձեռքբերողը պարտավորվում է Քաղաքաշինական ծրագրի կենսագործման նպատակով Օրենքով, Որոշմամբ և Պայմանագրով սահմանված կարգով և ժամկետներում ձեռք բերել Տարածքում գտնվող Սեփականատերերին, պետությանը և համայնքին պատկանող հողամասերը և դրանց վրա գտնվող անշարժ գույքը։
   2. Պետությունը պարտավորվում է Պայմանագրով սահմանված կարգով և ժամկետներում Ձեռքբերողին օտարել Տարածքում առկա Պետությանը պատկանող հողամասերը և դրանց վրա գտնվող անշարժ գույքը, ինչպես նաև Լիազոր մարմնի միջոցով իրականացնել Պայմանագրով նախատեսված իր պարտավորությունները:
2. **ԿՈՂՄԵՐԻ ՊԱՐՏԱԿԱՆՈւԹՅՈւՆՆԵՐԸ ՄԻՆՉԵՎ ՕՏԱՐՄԱՆ ԳՈՐԾԸՆԹԱՑԻ ՍԿԻԶԲԸ**
   1. Լիազոր մարմինը պարտավոր է Որոշումն ուժի մեջ մտնելուն հաջորդող 7 (յոթ) օրվա ընթացքում Օրենքով սահմանված կարգով ուղարկել այն Սեփականատերերին և Գույքային իրավունքներ ունեցողներին՝ Ձեռքբերողին տրամադրելով Սեփականատերերի և Գույքային իրավունքներ ունեցողների անունները կամ անվանումները և Օրենքի 17-րդ հոդվածով սահմանված նրանց հասցեները:
   2. Լիազոր մարմինը պարտավոր է Որոշումն ուժի մեջ մտնելուն հաջորդող 15-օրյա ժամկետում ապահովել Որոշումից ծագող Օրենքի 15-րդ հոդվածով նախատեսված սահմանափակումների գրանցումը ՀՀ անշարժ գույքի հետ կապված իրավունքների գրանցումն իրականացնող պետական մարմնում:
   3. Լիազոր մարմինը պարտավոր է Որոշումը «Հայաստանի Հանրապետության պաշտոնական տեղեկագրում» հրապարակելուն հաջորդող 7 (յոթ) օրվա ընթացքում հրապարակել այն նաև ոչ պակաս, քան 3000 տպաքանակ ունեցող զանգվածային լրատվության միջոցում:
   4. Լիազոր մարմինը պարտավոր է Որոշումն ուժի մեջ մտնելուն հաջորդող 4 (չորս) ամսվա ընթացքում կազմել Արձանագրություն՝ կազմմանը մասնակից դարձնելով Ձեռքբերողի կողմից նշանակված ներկայացուցչին:
   5. Լիազոր մարմինը պարտավոր է Արձանագրության օրինակ՝ այն կազմելուց հետո 15-օրյա ժամկետում, պատշաճ ձևով ուղարկել Սեփականատիրոջը և(կամ) Գույքային իրավունքներ ունեցողներին, իսկ դրա պատճենը ուղարկել նաև Ձեռքբերողին:
   6. Արձանագրությունը Լիազոր մարմնին բողոքարկելու դեպքում, Լիազոր մարմինը պարտավոր է վարչական վարույթին որպես երրորդ անձ մասնակից դարձնել Ձեռքբերողին: Արձանագրությունը դատական կարգով բողոքարկելու դեպքում, Լիազոր մարմինը պարտավոր է տեղեկացնել Ձեռքբերողին և միջնորդել դատարանին Ձեռքբերողին որպես երրորդ անձ մասնակից դարձնելու վերաբերյալ: Առանց Ձեռքբերողի համաձայնության Լիազոր մարմինն իրավունք չունի ընդունել հայցը կամ բողոք բերող անձի հետ կնքել հաշտության համաձայնություն:
   7. Որոշման դատական կարգով բողոքարկման դեպքում, պետությունը պարտավոր է տեղեկացնել Ձեռքբերողին և միջնորդել դատարանին Ձեռքբերողին որպես երրորդ անձ մասնակից դարձնելու վերաբերյալ: Առանց Ձեռքբերողի համաձայնության պետությունն իրավունք չունի ընդունել հայցը կամ բողոք բերող անձի հետ կնքել հաշտության համաձայնություն։
   8. Ի կատարումն Օրենքի 6-րդ հոդվածի 5-րդ մասով սահմանված պարտականության, Ձեռքբերողը պարտավոր է վճարման պահանջը և հիմնավորող փաստաթղթերը ստանալուն հաջորդող 7 (յոթ) օրվա ընթացքում հատուցել Լիազոր մարմնին՝ Պայմանագրի 3.1 և 3.5 կետերի իրականացման հետ կապված փոստային ծախսերը, Պայմանագրի 3.3 կետի իրականացման հետ կապված հրապարակման ծախսերը և Պայմանագրի 3.4 կետի իրականացման հետ կապված արձանագրությունը կազմելու ծախսերը, Պայմանագրի 3.7 կետի իրականացման հետ կապված դատական ծախսերը:
3. **ԿՈՂՄԵՐԻ ԻՐԱՎՈւՆՔՆԵՐՆ Ու ՊԱՐՏԱԿԱՆՈւԹՅՈւՆՆԵՐԸ ՍԵՓԱԿԱՆԱՏԵՐԵՐԻ ԱՆՇԱՐԺ ԳՈւՅՔԻ ՕՏԱՐՄԱՆ ԳՈՐԾԸՆԹԱՑԻ ԺԱՄԱՆԱԿ**
   1. Ձեռքբերողը պարտավոր է Օրենքով սահմանված կարգով սեփական միջոցներով իրականացնել Սեփականության օտարումը: Սեփականության օտարման գործընթացը սկսելու վերջնաժամկետ է սահմանվում 12 ամիս՝ սկսած Որոշման ուժի մեջ մտնելու օրվանից։
   2. Ձեռքբերողը պարտավոր է զերծ պահել Պետությանը ցանկացած վնասից, որ կարող է առաջանալ Սեփականության օտարման արդյունքում կամ հետևանքով՝ կապված Սեփականության դիմաց փոխհատուցման անհամարժեքության և օտարման գործընթացի համար սահմանված ժամկետի խախտման հետ: Վնասի առաջացման դեպքում Ձեռքբերողը պարտավորվում է փոխհատուցել այդ վնասն ամբողջ ծավալով և իր միջոցներով: Պետությունը պարտավոր է առավելագույնս համագործակցել Ձեռքբերողի հետ նշված վնասի առաջացման վտանգը ծագելու պահից սկսած (ներառյալ, բայց չսահմանափակված, մասնակից դարձնելով Ձեռքբերողին ընդդեմ Պետության ներկայացված հայցերի պատասխանի նախապատրաստմանը, հաշտության համաձայնության վերաբերյալ բանակցություններին և այլն), ինչպես նաև ողջամիտ և օրինական ջանքեր գործադրի՝ ուղղված վնասի չափի հաշվարկը նվազեցնելուն:
   3. Ձեռքբերողը պարտավոր է Օրենքի 11-րդ հոդվածով սահմանված կարգով Սեփականության շուկայական արժեքն որոշելիս հաշվի առնել նաև այդ գույքային իրավունքի շուկայական արժեքը, եթե Սեփականությունն օրինական շինություն է, որը գտնվում է պետության կամ համայնքային սեփականություն հանդիսացող հողամասի վրա, իսկ Սեփականատերը պետական կամ համայնքային հողամասի նկատմամբ ունի օրենքով սահմանված կարգով գրանցված գույքային իրավունք:
   4. Ձեռքբերողը պարտավոր է Օրենքի 11-րդ հոդվածով սահմանված կարգով Սեփականության շուկայական արժեքն որոշելիս հաշվի առնել նաև այդ Սեփականության տակ գտնվող հողամասի նկատմամբ օգտագործման իրավունքը եթե Սեփականությունն օրինական շինություն է, որը գտնվում է պետության կամ համայնքային սեփականություն հանդիսացող հողամասի վրա, իսկ Սեփականատերը պետական կամ համայնքային հողամասի նկատմամբ չունի օրենքով սահմանված կարգով գրանցված գույքային իրավունք:
4. **ԿՈՂՄԵՐԻ ԻՐԱՎՈւՆՔՆԵՐՆ Ու ՊԱՐՏԱԿԱՆՈւԹՅՈւՆՆԵՐԸ ՏԱՐԱԾՔՈւՄ ՊԵՏՈւԹՅԱՆ ԵՎ ՀԱՄԱՅՆՔԻ ՍԵՓԱԿԱՆՈւԹՅԱՆ ՕՏԱՐՄԱՆ ՀԵՏ ԿԱՊՎԱԾ**
   1. Տարածքում պետության սեփականությունը հանդիսացող գույքերը օտարվում են ուղղակի եղանակով՝ ուղղակի վաճառքի միջոցով «ՀՀ պետական գույքի կառավարման մասին» Հայաստան Հանրապետության օրենքի 22-րդ հոդվածի 3-րդ մասի 3-րդ կետի համաձայն:
   2. Պայմանագրի 5.1 կետում նշված պետական սեփականություն հանդիսացող հողամասը, ինչպես նաև Տարածքում առկա համայնքային սեփականություն հանդիսացող հողամասը՝ համաձայն Որոշման 4-րդ կետի 2-րդ ենթակետի՝ ենթակա են օտարման տվյալ պահին գործող կադաստրային արժեքի չափով։
5. **ԿՈՂՄԵՐԻ ԻՐԱՎՈւՆՔՆԵՐՆ Ու ՊԱՐՏԱԿԱՆՈւԹՅՈւՆՆԵՐԸ ՈՐՈՇՄԱՆ ԱՆՎԱՎԵՐՈւԹՅԱՆ ԴԵՊՔՈւՄ**
   1. Օրենքի 9-րդ հոդվածով սահմանված կարգով Որոշումն անվավեր ճանաչելու դեպքում Պայմանագիրը համարվում է անվավեր, իսկ Կողմերն ազատվում են միմյանց նկատմամբ Պայմանագրով սահմանված կամ Պայմանագրի հետ առնչվող բոլոր պարտավորություններից, այդ թվում՝ վնասի հատուցման պարտավորություններից:
   2. Օրենքի 16-րդ հոդվածի 1-ին մասով սահմանված կարգով որևէ սեփականության մասով Որոշումն անվավեր ճանաչելու դեպքում Ձեռքբերողն պարտավոր է այդ պահից սկսած 3-ամսյա ժամկետում սեփականատիրոջ հետ բանակցությունների միջոցով ձեռք բերել այն և շարունակել Պայմանագրի իրականացումը: Եթե Ձեռքբերողին նշված ժամկետում չի հաջողվում ձեռք բերել այդ գույքը, ապա պետությունն իրավունք ունի դատական կարգով պահանջել Պայմանագրի վաղաժամկետ լուծում: Պայմանագիրը վաղաժամկետ լուծելու մասին դատական ակտն ուժի մեջ մտնելուց հետո պետությունն իրավունք ունի Որոշումն ամբողջությամբ ուժը կորցրած ճանաչել:
   3. Օրենքի 16-րդ հոդվածի 4-րդ մասով սահմանված կարգով Ձեռքբերողի մասով Որոշումը ՀՀ կառավարության որոշմամբ կամ դատական կարգով անվավեր ճանաչելու դեպքում Պայմանագիրը համարվում է վաղաժամկետ լուծված:
6. **ՁԵՌՔԲԵՐՈՂԻ ԵՐԱՇԽԻՔՆԵՐԸ**
   1. Ձեռքբերողը Լիազոր մարմնին երաշխավորում է, որ՝
      1. ունի անհրաժեշտ իրավաuություն և լիազորություն կնքելու Պայմանագիրը․
      2. Օրենքով, Որոշմամբ և Պայմանագրով նախատեսված պարտավորությունների իրականացման համար ունի համապատասխան կադրային պոտենցիալ, ֆինանսական և տեխնիկական միջոցներ:
7. **ՊԵՏՈւԹՅԱՆ ԵՐԱՇԽԻՔՆԵՐԸ**
   1. Օրենքի 9-րդ հոդվածով սահմանված կարգով և ժամկետում Որոշումը չվիճարկելու դեպքում Որոշումն ուժի մեջ մտնելուց հետո 1-ամսյա ժամկետի ավարտի պահից սկսած պետությունը երաշխավորում է, որ Որոշումն ընդունվել է Հայաստանի Հանրապետության օրենսդրությանը համապատասխան:
   2. Օրենքի 9-րդ հոդվածով սահմանված կարգով և ժամկետում Որոշումը վիճարկելու դեպքում Որոշումը անվավեր ճանաչելու պահանջը մերժելու դատարանի օրինական ակտն ուժի մեջ մտնելու պահից սկսած պետությունը երաշխավորում է, որ Որոշումն ընդունվել է Հայաստանի Հանրապետության օրենսդրությանը համապատասխան:
8. **ԱՅԼ ԻՐԱՎՈւՆՔՆԵՐ ԵՎ ՊԱՐՏԱՎՈՐՈւԹՅՈւՆՆԵՐ**
   1. Լիազոր մարմինն իրավունք ունի՝
      1. Ձեռքբերողից պարբերաբար պահանջել ներկայացնել տեղեկատվություն` պայմանագրային պարտավորությունների կատարման ընթացքի մասին․
      2. Համապատասխան մարմնի միջոցով անարգելք կատարել կառուցվող շենքի արտաքին և այլ մակերեսների չափագրման աշխատանքներ և կազմելու համապատասխան ակտ:
   2. Լիազոր մարմինը պարտավոր է՝
      1. Ձեռբերողին տրամադրել Պայմանագրին և Որոշմանն առնչվող իրեն հայտնի և էական նշանակություն ունեցող տեղեկությունները:
   3. Ձեռքբերողը պարտավոր է՝
      1. չհրապարակել սեփականության օտարման ընթացքում իրեն հայտնի դարձած Հայաստանի Հանրապետության օրենքներով գաղտնիք հանդիսացող տեղեկությունները․
      2. չխոչընդոտել Լիազոր մարմնի կողմից իրականացվող ցանկացած ուսումնասիրությունը, որը կապված է Քաղաքաշինական ծրագրի իրականացման հետ:
   4. Լիազոր մարմինը պարտավոր է Որոշումն ուժի մեջ մտնելուց հետո իր լիազորությունների շրջանակում աջակցել Ձեռքբերողին Տարածքի ձեռք բերմանը՝ Օրենքով սահմանված կարգով։
   5. Ձեռքբերողն իրավունք ունի դիմել Լիազոր մարմնին՝ Տարածքի ձեռքբերման գործընթացում իրեն աջակցելու նպատակով։
9. **ԿՈՂՄԵՐԻ ՊԱՏԱՍԽԱՆԱՏՎՈւԹՅՈւՆԸ**
   1. Կողմը պարտավոր է հատուցել Օրենքի, Որոշման կամ Պայմանագրի պայմանների չկատարման կամ ոչ պատշաճ կատարման արդյունքում, ինչպես նաև սխալ երաշխավորության արդյունքում մյուս Կողմին պատճառված վնասները:
   2. Լիազոր մարմնի կողմից Պայմանագրի պայմանների չկատարումը կամ ոչ պատշաճ կատարումը համարվում է պետության կողմից Պայմանագրի պայմանների չկատարում կամ ոչ պատշաճ կատարում:
10. **ԱՆՀԱՂԹԱՀԱՐԵԼԻ ՈւԺ (ՖՈՐՍ-ՄԱԺՈՐ)**
    1. Կողմերն ազատվում են Պայմանագրով պարտավորությունները մասամբ կամ ամբողջովին չկատարելու համար պատասխանատվությունից, եթե այդ չկատարումն անհաղթահարելի ուժի հանգամանքների, այսինքն՝ հրդեհների, ջրհեղեղների, երկրաշարժերի, ապստամբությունների, պատերազմների, ռազմական գործողությունների և այլնի հետևանք է հանդիսացել, եթե այդ հանգամանքները Պայմանագրի կնքման պահին անկանխատեսելի բնույթ էին կրում, ի հայտ են եկել Պայմանագրի կնքման ամսաթվից հետո են և անմիջականորեն ազդել են դրա կատարման վրա։
    2. Անհաղթահարելի ուժի հանգամանքների ի հայտ գալու դեպքում, Կողմերի պարտավորությունների կատարման ժամկետները հետաձգվում են այդ հանգամանքների և դրանց հետևանքների գործողության ժամանակին համաչափ։ Կողմը, որի համար վերոհիշյալ պատճառներով Պայմանագրով պարտավորությունների կատարումն անհնարին է դարձել, պարտավոր է գրավոր տեղեկացնել մյուս Կողմին նման հանգամանքների ի հայտ գալու կամ վերանալու մասին 3 (երեք) աշխատանքային օրվա ընթացքում։ Ֆորս-մաժորային իրադրությունը պետք է սահմանված կարգով և ժամկետներում հաստատված լինի Հայաuտանի Հանրապետության իրավասու մարմնի կողմից։
    3. Եթե անհաղթահարելի ուժի գործողությունը շարունակվում է 3 (երեք) ամսվա ընթացքում Կողմերը պետք է լուծեն Պայմանագրով պարտավորությունների հետագա կատարման հնարավորության կամ Պայմանագրի լուծման հարցը ինչի մասին Կողմերը ստորագրում են առանձին լրացուցիչ համաձայնագիր։
11. **ԵԶՐԱՓԱԿԻՉ ԴՐՈւՅԹՆԵՐ**
    1. Պայմանագիրը կարգավորվում և մեկնաբանվում է Հայաստանի Հանրապետության օրենսդրության համաձայն: Պայմանագրից բխող կամ դրա առնչությամբ ծագող որևէ ոչ պայմանագրային պարտավորություն կարգավորվում և մեկնաբանվում է Հայաստանի Հանրապետության օրենսդրության համաձայն:
    2. Պայմանագիրը կարող է միակողմանի վաղաժամկետ լուծվել Ձեռքբերողի կամ Պետության կամ Լիազոր մարմնի կողմից Պայմանագրով կամ Օրենքով նախատեսված այն դեպքերում, որոնք չեն պահանջում լուծման պարտադիր դատական կարգ: Նման դեպքերում Կողմը պարտավոր է պատշաճ տեղեկացնել մյուս Կողմին Պայմանագիրը միակողմանի վաղաժամկետ լուծման մասին՝ կցելով համապատասխան հիմքերն ու հիմնավորումները:
    3. Պայմանագիրը կարող է վաղաժամկետ լուծվել դատական կարգով Ձեռքբերողի կողմից, եթե Լիազոր մարմինը կամ պետությունը չի կատարում կամ պատշաճ չի կատարում Պայմանագրով նախատեսված պարտականությունները կամ տվել է սխալ երաշխիքներ և այդ խախտումն ակնհայտ վկայում է, որ դրա արդյունքում Ձեռքբերողը չի կարողանա ողջամիտ ժամկետում կամ պայմաններով իրացնել Պայմանագրով սահմանված իր իրավունքներն ու պարտավորությունները:
    4. Պայմանագիրը կարող է վաղաժամկետ լուծվել դատական կարգով Լիազոր մարմնի կողմից, եթե Ձեռքբերողը չի կատարում կամ պատշաճ չի կատարում Պայմանագրով նախատեսված պարտականությունները կամ տվել է սխալ երաշխիքներ և այդ խախտումն ակնհայտ վկայում է, որ դրա արդյունքում Ձեռքբերողը չի կարողանա ողջամիտ ժամկետում կամ պայմաններով իրացնել Պայմանագրով սահմանված իր իրավունքներն ու պարտավորությունները:
    5. Պայմանագրի վաղաժամկետ լուծման դեպքում մեղավոր Կողմը պարտավոր է հատուցել Պայմանագրի վաղաժամկետ լուծման հետևանքով մյուս Կողմին պատճառված վնասները:
    6. Պայմանագրի պայմանների (բացառությամբ Կողմի գտնվելու հասցեի) փոփոխությունները, լրացումները և ուղղումները կատարվում են Կողմերի փոխադարձ համաձայնությամբ, որը ձևակերպվում է լրացուցիչ համաձայնագրով, որն ուժի մեջ է մտնում Որոշման մեջ համապատասխան փոփոխություն կատարելու մասին ՀՀ կառավարության որոշումն ուժի մեջ մտնելուց հետո: Կողմի գտնվելու հասցեում փոփոխություններ, լրացումներ և ուղղումները համարվում են կատարված մյուս Կողմերին պատշաճ ծանուցելու պահից:
    7. Պայմանագիրը կնքվում է 5 (հինգ) հավասար իրավաբանական ուժ ունեցող օրինակից Պայմանագրի մեկական օրինակ պահվում է Հայաստանի Հանրապետության կառավարությունում, նոտարական գրասենյակում, ՀՀ Կադաստրի կոմիտեում և Կողմերի մոտ։
    8. Պայմանագիրն ուժի մեջ է մտնում Որոշումն ուժի մեջ մտնելու պահից:
    9. Պայմանագրի գործողությունը դադարում է, եթե Պայմանագրի ստորագրման պահից հետո 6-ամսյա ժամկետում Որոշումը չի ընդունվում: Այդ դեպքում Կողմերն ազատվում են միմյանց նկատմամբ Պայմանագրով սահմանված կամ Պայմանագրի հետ առնչվող բոլոր պարտավորություններից, այդ թվում՝ վնասի հատուցման պարտավորություններից:
    10. Պայմանագրի գործողությունը դադարում է Քաղաքաշինական ծրագրի ավարտի պահից, ինչի մասին Լիազոր մարմինը և Ձեռքբերողը կազմում են արձանագրություն: Այդ դեպքում Պայմանագրի ավարտն ինքնին չի ազատում Կողմերին մինչ արձանագրության կազմելն իրար ներկայացված վնասի հատուցման պահանջներից:
    11. Պայմանագրի որևէ մասի անվավերությունը չի հանգեցնում Պայմանագրի այլ մասերի անվավերության։
    12. Պայմանագրի հետ կապված նոտարական վավերացման և դրանից ծագող իրավունքի պետական գրանցման հետ կապված ծախսերը կատարում է Ձեռքբերողը:
12. **ԿՈՂՄԵՐԻ ՍՏՈՐԱԳՐՈւԹՅՈւՆՆԵՐԸ**

**ԼԻԱԶՈՐ ՄԱՐՄԻՆ ՁԵՌՔԲԵՐՈՂ**

|  |  |
| --- | --- |
| **Հայաստանի Հանրապետություն**  **Ի դեմս՝ Հայաստանի Հանրապետության էկոնոմիկայի նախարարության** | **«Համաշխարհային առևտրի կենտրոն Երևան» ՓԲԸ** |
| Վահան Քերոբյան  Նախարար | [•]  Գլխավոր տնօրեն |
| ————————— | ————————— |